<classify> FUNDI Mkuu wa kivuko cha Mv Nyerere, Alphonce Cherehani, ameokolewa jana asubuhi akiwa hai baada ya kivuko hicho kupinduka na kuzama Alhamisi wiki hii na kuua watu zaidi ya 200.Cherehani ni miongoni mwa wafanyakazi wanane wa kivuko hicho, waliokuwemo wakati ajali hiyo ikitokea na kusababisha vifo hivyo vya mamia ya Watanzania.Wafanyakazi watano wamekufa katika ajali hiyo, iliyotokea saa za mchana siku hiyo, mita chache kufika katika gati ya Kisiwa cha Ukara wilayani Ukerewe mkoani Mwanza ikitokea Bugolora.Kuokolewa kwa Charahani, kumefanya idadi ya waliokolewa kufikia 41 na zaidi ya watu 200 wakihofiwa kufa. Imechukua takribani siku tatu Cherehani kuokolewa tangu ajali hiyo itokee. Mara baada ya kuokolewa, Cherehani alikimbizwa kwenye Kituo cha Afya cha Bwisya kwa matibabu zaidi.Wakati huo huo, Mkuu wa Majeshi ya Ulinzi nchini, Jenerali Venance Mabeyo, alitembelea eneo la ajali jana mchana na kupewa maelezo kuhusu shughuli za uokoaji zilizokuwa zikiendelea. Kiongozi wa operesheni hiyo, alimweleza Jenerali Mabeyo kuwa walipobaini kuwa bado kuna mtu hai ndani ya kivuko hicho, wakaandaa mikakati ya kumwokoa.Jambo la kwanza tukaamua kumpelekea chai na baadaye tukampelekea ujumbe wa maandishi pamoja na simu kumuuliza kama yuko peke yake au yuko na watu wengine, tulipobaini kuwa yuko peke yake, ndipo tulipokwenda kumuokoa, alieleza kiongozi huyo.Kiongozi huyo wa operesheni ya uokoaji alimweleza Mkuu wa Majeshi kuwa ndani ya kivuko hicho kuna vitu vingi yakiwemo magari, baiskeli na mizigo mbali mbali. Baada ya kupokea taarifa hiyo, Jenerali Mabeyo alisema kazi ya uokoaji ingekamilika jana baada ya kuwasili kwa kivuko cha Mv Nyehunge kutoka jijini Mwanza. Jenerali Mabeyo alisema baada ya kuwasili kwa Mv Nyehunge, kazi ya kukiinua kivuko hicho ingefanyika na kwa kupitia kazi hiyo, wangeweza kujua kama bado kulikuwa na watu hai au miili iliyobaki ndani yake.Tunawapongeza kwa kazi kubwa mnayofanya, wajibu wetu askari pia ni kutoa msaada yanapotokea majanga au maafa. Tunasubiri mtambo wa kuja kunyanyua ufike ili tuweze kukinyanyua kivuko hiki, kazi hii itakamilika leo jana ili shughuli ya kuzika miili iliyopatikana iweze kuanza, alisema Jenerali Mabeyo.Aidha, alitoa rai kwa wafiwa endapo baadhi ya miili ya ndugu zao itaonekana kuharibika, basi wakubali izikwe karibu na eneo la ajali badala ya kuisafirisha, lakini pia hata kwa miili ambayo haitatambulika, itazikwa hapo.Kwa upande wake, Waziri wa Mambo ya Ndani ya Nchi, Kangi Lugola aliyefika eneo la ajali jana mchana, alitoa onyo kwa wanasiasa na watu wengine wanaotumia ajali hiyo kutaka kuwachonganisha wananchi na serikali yao.Hatuko tayari kuona baadhi ya wanasiasa kupitia ajali hii kutaka kuwachonganisha wananchi na serikali yao, tutawakamata na kuwaunganisha na wale wote watakaokamatwa kwenye uchunguzi unaoendelea ili watueleze vizuri kwa sababu inaonekana watakuwa na taarifa zaidi ya tutakazozijua sisi, alieleza Lugola.Aidha, mmoja wa manusura wa ajali hiyo, alieleza jana wakati akihojiwa na Kituo cha Televisheni cha Taifa, TBC1, eneo la tukio kuwa pamoja na mambo mengine, kivuko hicho kilikuwa kimezidisha idadi ya watu na mizigo.Manusura huyo alisema walimweleza nahodha kuwa asiingize magari kwenye kivuko hicho, kwa kuwa kilikuwa kimejaa, lakini nahodha huyo alikataa.Alisema walipokuwa wakiendelea na safari, alimwona nahodha akiongea na simu yake ya mkononi kwa muda mrefu hadi akalipita gati, ambalo walitakiwa kusimama na kushuka.Alipoona amelipita gati, ghafla akakata kona kali kushoto na ndipo ulipotokea mtikisiko uliosababisha magunia kuanguka na magari na watu kusukumwa upande mmoja, nilivyoona vile, nikaruka na kulingangania tairi la gari lililokuwa pembeni, alieleza manusura huyo.Mpaka jana mchana, iliripotiwa kuwa takribani miili 160 ilikuwa imeshaopolewa.  <topic>: kitaifa 